Tiener vas ná moord in hospitaal(Foto: pixabay.com) ŉ 17-jarige tienerseun is in hegtenis geneem nadat twee mans met ŉ skerp voorwerp aangeval is in ŉ hospitaal in Soweto. Die tienerseun sal na verwagting vandag in die Protea-landdroshof verskyn op aanklagte van moord en poging tot moord, het kapt. Mavela Masondo, polisiewoordvoerder, gesê. Die verdagte is Vrydag by ŉ hospitaal in Soweto in hegtenis geneem nadat hy glo twee mans, onderskeidelik 84 en 72 jaar oud, met ŉ skerp voorwerp aangeval het. Die 84-jarige man het aan sy beserings beswyk terwyl die ander man vir steekwonde behandel word. Volgens Masondo was die verdagte en die twee mans almal pasiënte by die hospitaal en is hulle in dieselfde saal behandel waar die voorval plaasgevind het. “Die polisie ondersoek die omstandighede wat tot die voorval gelei het.” Masondo het gesê verpleegsters wat ten tyde van die voorval aan diens was, sal na verwagting binnekort verklarings aflê. Die verpleegsters is volgens Masondo erg getraumatiseerd.